

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL VIKTORO LEONOVO PETICIJOS**

2023 m. birželio 21 d.

Vilnius

Lietuvos Respublikos Seimo Peticijų komisija 2023 m. birželio 21 d. posėdyje iš esmės išnagrinėjo Viktoro Leonovo peticiją ir priėmė sprendimą teikti Seimui išvadą atmesti šioje peticijoje pateiktą pasiūlymą pakeisti Lietuvos Respublikos bausmių vykdymo kodekso 60 straipsnio 2 dalies 6 punktą ir nustatyti, kad laikas, kurį nuteistieji dalyvauja darbinėje veikloje, yra įskaitomas į valstybinio socialinio draudimo stažą. Sprendimas priimtas atsižvelgus į Lietuvos Respublikos teisingumo ministerijos ir Lietuvos Respublikos socialinės apsaugos ir darbo ministerijos argumentus, kurie pateikiami šioje išvadoje.

Pažymėtina, kad 2022 m. sausio 1 d. įsigaliojo Lietuvos Respublikos bausmių vykdymo kodekso pakeitimo įstatymas Nr. XIII-3023, kuriuo iš esmės pertvarkyta nuteistųjų užimtumo sistema, aiškiai atskiriant nuteistųjų atliekamą resocializuojamojo pobūdžio darbinę veiklą nuo darbo, kurį nuteistieji gali dirbti tokiomis pat sąlygomis, kaip ir laisvėje esantys asmenys (t. y., pagal darbo sutartis ir jiems taikant visas įstatymuose numatytas socialines garantijas).

Rengiantis nurodytai pertvarkai buvo vertinta užsienio šalių praktika ir pasirinktas daugelyje Europos šalių (pavyzdžiui, Jungtinėje Karalystėje, Vokietijoje, Suomijoje, Čekijoje) taikomas modelis, pagal kurį aiškiai atskiriama nuteistųjų atliekama resocializuojamojo pobūdžio darbinė veikla (pradinėse laisvės atėmimo bausmės stadijose atliekama ir darbiniams įgūdžiams įgyti ar išmokti amato skirta veikla, kuri ne retai derinama su profesiniu mokymu ir už kurią nemokamas darbo užmokestis) nuo nuteistųjų darbo (pagal darbo sutartis atliekamo už įkalinimo įstaigų teritorijos ribų, tokius nuteistuosius kartu visiškai integruojant į nacionalines socialinės apsaugos sistemas). Įvertinus, kad toks modelis optimaliai atitiktų laisvės atėmimo bausmę atliekančių asmenų poreikius, jis įdiegtas ir Lietuvoje.

Vadovaujantis galiojančiu teisiniu reguliavimu, pradėję atlikti laisvės atėmimo bausmę, nuteistieji privalo užsiimti jiems pasiūlyta darbine veikla, kuri atliekama bausmės atlikimo vietoje arba nuteistųjų užimtumą darbine veikla organizuojančioje įstaigoje, ir taip prisidėti prie jų išlaikymo bausmės atlikimo vietoje sąnaudų mažinimo. Šiame etape nuteistieji įgyja įvairių darbinių įgūdžių (kurių dažniausiai jie visiškai neturi), kartu gali vykti ir jų profesinis mokymas. Už atliktos darbinės veiklos rezultatus ir jai atlikti skirtą laiką iš Socialinės paramos nuteistiesiems fonde sukauptų lėšų nuteistiesiems mokamos skatinamojo pobūdžio piniginės išmokos, kurios nelaikomos darbo užmokesčiu, nuo kurio galėtų būti skaičiuojamos valstybinio socialinio draudimo įmokos.

Bausmių vykdymo kodekso 60 straipsnio 1 dalyje nustatyta, kad nuteistųjų darbinė veikla bausmės atlikimo vietoje arba nuteistųjų užimtumą darbine veikla organizuojančioje įstaigoje nelaikoma darbo santykiais, darbo teisinius santykius reglamentuojantys teisės aktai šios veiklos nereguliuoja. Bausmių vykdymo kodekso 60 straipsnio 2 dalyje reguliuojamos nuteistųjų, užsiimančių darbine veikla bausmės atlikimo vietoje arba nuteistųjų užimtumą darbine veikla organizuojančioje įstaigoje, tam tikros garantijos: yra numatytas poilsio laikas (nuteistieji dirba penkias dienas per savaitę, ne ilgiau kaip aštuonias valandas per dieną, be rašytinio nuteistojo sutikimo jam negali būti pavedama darbine veikla užsiimti švenčių ir poilsio dienomis, už vienus nuteistojo dalyvavimo darbinėje veikloje metus nuteistiesiems suteikiamas dvidešimt darbo dienų trukmės poilsio laikas, už kurį jiems mokama piniginė išmoka, be to, nuteistųjų pageidavimu per vienus metus jiems gali būti suteikiamas papildomas iki dešimt darbo dienų trukmės poilsio laikas (už šį laiką piniginė išmoka nemokama), nuteistieji, kuriems darbinės veiklos atlikimo metu buvo padaryta žala, turi teisę į žalos atlyginimą Lietuvos Respublikos civilinio kodekso nustatyta tvarka ir kt. Taigi tam tikros nuteistųjų garantijos (darbo laiko trukmės reguliavimas, atostogos, piniginės išmokos ir žalos atlyginimas) yra numatytos.

Taip pat pažymėtina, kad, vadovaujantis Bausmių vykdymo kodekso 63 straipsnio 1 dalimi, pažangą resocializacijos procese padarę nuteistieji (kurie perkelti į pusiau atviro tipo bausmės atlikimo vietos lengvąją grupę arba atviro tipo bausmės atlikimo vietą) kartu įgyja teisę pagal darbo sutartis įsidarbinti už laisvės atėmimo vietų įstaigos ribų. Šie nuteistieji, kaip ir visi kiti dirbantieji, yra pilna apimtimi draudžiami valstybiniu socialiniu draudimu ir gali naudotis šio draudimo teikiamomis socialinėmis garantijomis.

Teisingumo ministerijos nuomone, esama nuteistųjų užimtumo sistema yra optimali ir veiksmingai motyvuoja nuteistuosius siekti kuo greitesnės pažangos savo resocializacijos procese tam, kad jiems būtų mažinami taikomi apribojimai ir draudimai bei suteikiama daugiau teisių (įskaitant teisės pagal darbo sutartį įsidarbinti laisvėje suteikimą). Pavyzdžiui, nepaisant fakto, kad nuo nuteistųjų užimtumo sistemos pertvarkos (2022 m.) bendras laisvės atėmimo bausmę atliekančių nuteistųjų skaičius sumažėjo apie 5 proc., tačiau tuo pačiu apie 20 proc. išaugo nuteistųjų, pagal darbo sutartis dirbančių ne bausmės atlikimo vietoje, skaičius.

Akcentuotina, kad nusikalstamą veiką padaręs asmuo neturi ir negali tikėtis, kad jo privatus gyvenimas, taip pat gyvenimas atliekant bausmę, bus lygiai toks pat, kaip ir asmenų, kurie nepažeidė įstatymo. Kartu akcentuotina ir tai, kad laisvės atėmimo bausmės atlikimo vietose darbinę veiklą atliekantys nuteistieji yra visiškai aprūpinami valstybės (nemokamai suteikiama gyvenamoji vieta, visavertis maitinimas, komunalinės paslaugos, sveikatos priežiūra ir kt.), todėl, atsitikus draudžiamajam įvykiui, jiems nėra poreikio gauti atitinkamų draudimo išmokų, o kai kuriomis iš jų, dėl savo teisinės padėties jie *de facto* net ir negalėtų pasinaudoti (pavyzdžiui, vaiko priežiūros išmokomis).

Socialinės apsaugos ir darbo ministerija atkreipia dėmesį ir į tai, kad valstybė garantuoja pagalbą senatvės pensijos amžių sukakusiems ar neįgaliems asmenims, kurie ir nesukaupė reikiamo valstybinio socialinio draudimo stažo. Vadovaujantis Lietuvos Respublikos šalpos pensijų įstatymu, minėti asmenys turi teisę gauti atitinkamos rūšies šalpos pensiją.

Teisingumo ministerija pabrėžia, kad įgyvendinus pareiškėjo siūlymą, Lietuvos kalėjimų tarnybai atsirastų pareiga mokėti valstybinio socialinio draudimo įmokas (darbdavio dalis), kas generuotų papildomų valstybės lėšų poreikį, o jų neskyrus – galimai mažėtų darbine veikla užsiimančių nuteistųjų skaičius. Taip pat pabrėžia, kad už atliekamą darbinę veiklą nuteistiesiems vidutiniškai mokamos 0,34–0,59 minimalios mėnesinės algos dydžio piniginės išmokos, todėl nuo šių pinigų sumų papildomai atskaitant darbuotojui tenkančias mokėti valstybinio socialinio draudimo įmokas (19,5 proc.), dar labiau sumenktų nuteistųjų gaunamos pajamos, kas mažintų jų motyvaciją užsiimti darbine veikla.

Vadovaujantis Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, Seimo Peticijų komisijos išvada dėl V. Leonovo peticijoje pateikto pasiūlymo atmetimo teikiama Seimui, taip pat siūloma įtraukti į Seimo pavasario (VI) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos išvados dėl Viktoro Leonovo peticijos“ projektą.

Komisijos pirmininkas Edmundas Pupinis

Rasa Griciūtė, tel. (8 5) 239 6817, el. p. rasa.griciute@lrs.lt